DIRECȚIA GENERALĂ PROIECTE

APROBAT
PREȘEDINTE
Laurențiu-Adrian NECULAESCU

INSTRUCȚIUNI
privind modul de preluare a obligațiilor de către terțul solicitant,                                                         în sensul prevederilor art. 29 din Ghidul de finanțare aferent Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023,                                                        cu modificările și completările ulterioare

1. TEMEI LEGAL
(1) Instrucțiunile privind modul de preluare a obligațiilor de către terțul solicitant, denumite în continuare “Instrucțiuni”, sunt elaborate în scopul aplicării unitare în situațiile des întâlnite în practică, a prevederilor art. 29 din Ghidul de finanțare aferent Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, denumite în continuare “Ghid” și “Program”, aprobat prin Ordinul ministrului mediului, apelor și pădurilor, nr. 1063/2023, publicat în Monitorul Oficial al României, Partea I, nr. 364 din 28 aprilie 2023, cu modificările și completările ulterioare.
(2) Instrucțiunile sunt aprobate în conformitate cu art. 9 alin. (1) lit. c) din Ghid.

2. APLICABILITATE
(1) Prezentele Instrucțiuni se aplică exclusiv în cazul terțului solicitant, persoană fizică, care preia obligațiile solicitantului aprobat, urmare dobândirii imobilului afectat proiectului printr-una dintre următoarele modalități:
a) cumpărare;
b) donație;
c) moștenire;
d) partaj;
e) schimb.
(2) Prevederile prezentelor Instrucțiuni se aplică pe toată durata de implementare și monitorizare și numai în cazul în care imobilul afectat proiectului a fost dobândit ulterior publicării listei solicitanților aprobați.
(3) Data publicării listei solicitanților aprobați constituie nașterea raportului juridic dintre AFM și solicitantul de finanțare, persoană fizică, ale cărui date de identificare sunt cuprinse în listă.
(4) Prin excepție de la dispozițiile alin. (2), prevederile Instrucțiunilor nu se aplică în cazul menționat la alin. (1) lit. c), dacă din cuprinsul documentului doveditor al decesului solicitantului aprobat rezultă data decesului ca fiind anterioară datei publicării listei solicitanților aprobați.
(5) În cazul modalității de dobândire prevăzută la alin. (1) lit. d), prezentele Instrucțiuni se aplică doar în situația în care terțului solicitant i-a fost transmis de către solicitantul aprobat, dreptul de proprietate asupra întregii sale cote-părți din imobilul afectat de proiect.
(6) Conform art. 24 alin. (2) din Ghid, durata de implementare este de maximum 12 luni de la data publicării listei solicitaților aprobați, timp în care trebuie obținut certificatul de racordare a cărui dată de emitere constituie data de finalizare a proiectului.
(7) Conform art. 27 alin. (4) din Ghid, durata de monitorizare este de un an de la data emiterii certificatului de racordare.
(8) Obligațiile instituite în sarcina instalatorului validat prin Ghid și contractul de participare în vederea decontării referitoare la solicitantul de finanțare/solicitantul aprobat/beneficiar, se aplică în mod corespunzător și în cazul terțului solicitant.

3. DEFINIȚII ȘI ACRONIME
(1) În acord cu obiectul și scopul prezentelor Instrucțiuni, termenii și expresiile de mai jos se definesc astfel: 
a) analiza declarației de preluare a obligațiilor – proces prin care se verifică existența, conformitatea și valabilitatea documentelor prezentate de către terțul solicitant, îndeplinirea de către acesta a criteriilor de eligibilitate prevăzute în Ghid pentru solicitantul de finanțare, precum și îndeplinirea criteriilor de eligibilitate a imobilului afectat proiectului urmare transferului dreptului de proprietate;
b) certificat de deces - act de stare civilă eliberat de către serviciul public local de evidență a persoanelor, pe baza actului constatator de deces;
c) certificat de moștenitor – act eliberat de către notarul public, care cuprinde constatări referitoare la patrimoniul succesoral, numărul și calitatea moştenitorilor (gradul de rudenie cu defunctul) și cotele ce le revin din acest patrimoniu, precum şi alte menţiuni prevăzute de lege; actul face dovada calităţii de moştenitor, legal sau testamentar, precum şi dovada dreptului de proprietate al moştenitorului asupra bunurilor din masa succesorală, în cota-parte care i se cuvine;
d) contract de donație – actul unilateral și cu titlu gratuit prin care solicitantul aprobat (donator) dispune în mod irevocabil de imobilul afectat proiectului în favoarea altei persoane (donatar);
e) contract de partaj – acordul juridic bilateral prin care încetează proprietatea comună asupra imobilului afectat proiectului și aflat în coproprietate (în cotă-parte determinată) sau în devălmășie (cotă-parte nedeterminată);
f) contract de schimb – actul bilateral prin care solicitantul aprobat transmite dreptul de proprietate asupra imobilului afectat proiectului, unei alte persoane, în schimbul dobândirii de la aceasta din urmă a altui imobil sau  a unui bun ori a unui imobil/bun împreună cu o sumă de bani (sultă);
g) contract de vânzare – acord juridic bilateral prin care solicitantul aprobat (vânzător) transmite dreptul de proprietate asupra imobilului afectat proiectului, unei alte persoane (cumpărător), în schimbul unui preț convenit între cele două părți;
h) cumpărare – modalitate de dobândire, în schimbul unui achitării unui preț, a dreptului de proprietate asupra imobilului afectat proiectului;
(i) date de identificare ale imobilului afectat proiectului – numărul cadastral/topografic și adresa imobilului, înscrise în extrasul de carte funciară pentru informare;
(j) date de identificare ale solicitantului aprobat – numele și prenumele sau numărul dosarului ori numărul cererii de finanțare, precum și orice alt element prin care poate fi identificat solicitantul aprobat în cadrul Programului;
k) declarație de preluare a obligațiilor – actul prin care terțul solicitant își asumă preluarea obligațiilor solicitantului aprobat, confirmă veridicitatea informațiilor și documentelor furnizate cu ocazia acestui demers și își angajează responsabilitatea pentru conținutul acestor informații și documente;
l) document doveditor al decesului – certificat de deces sau hotărâre judecătorească declarativă de moarte;
m) donație – modalitate de dobândire, cu titlu gratuit și în mod irevocabil, a dreptului de proprietate asupra imobilului afectat proiectului;
n) extras de carte funciară pentru informare – document emis de către OCPI teritorial sau BCPI din cadrul OCPI teritorial, care reflectă situația cadastral - juridică a imobilului afectat proiectului la momentul emiterii; conține date de identificare, precum și informații privind localizarea, suprafața și categoria de folosință, dreptul de proprietate și eventualele sarcini existente asupra imobilului;
o) hotărâre judecătorească declarativă de moarte – actul emis de către instanța de judecată prin care este declarat decesul unei persoane dispărute, în condițiile în care există indicii că persoana în cauză a încetat din viață;
p) hotărâre judecătorească emisă urmare dezbaterii succesiunii/partajului – actul de dispoziție emis de către instanța de judecată și prin care aceasta a soluționat litigiul dintre părți, în cazul dezbaterii pe cale judiciară a moștenirii/partajului;
q) imobil afectat proiectului – imobilul ale cărui date de identificare au făcut obiectul înscrierii în Program, urmare îndeplinirii criteriilor de eligibilitate prevăzute în cuprinsul Ghidului;
r) lista declarațiilor respinse – document publicat pe pagina de internet a AFM și actualizat periodic, care conține datele de identificare ale terțului solicitant a cărui declarație de preluare a obligațiilor a fost respinsă; datele de identificare pot fi: numele și prenumele terțului solicitant sau numărul dosarului aferent ori numărul cererii de finanțare aferentă solicitantului aprobat ale cărui obligații sunt preluate;
s) lista solicitanților aprobați – documentul publicat pe pagina de internet a AFM care conține date de identificare ale solicitantului aprobat;
t) moștenire – modalitate de dobândire, în cotă-parte, a dreptului de proprietate asupra imobilului afectat proiectului, urmare decesului solicitantului aprobat; moștenirea poate fi legală (în baza prevederilor legale, în cota-parte stabilită prin lege) sau testamentară (în cota-parte stabilită conform voinței solicitantului aprobat manifestată anterior decesului acestuia);
u) partaj – operațiunea juridică prin care încetează proprietatea comună asupra imobilului afectat proiectului și aflat în coproprietate (în cotă-parte determinată) sau în devălmășie (fără cotă-parte determinată); partajul poate fi voluntar (convențional) sau judiciar;
v) preluarea obligațiilor – asumarea de către terțul solicitant, în mod voluntar, a tuturor obligațiilor stabilite în cadrul Programului în sarcina solicitantului aprobat; obligațiile includ, dar nu se limitează la, respectarea termenelor și condițiilor prevăzute prin Ghid, îndeplinirea cerințelor de monitorizare și raportare, precum și orice alte responsabilități prevăzute în documentele emise și supuse publicității în cadrul Programului sau în legătură cu acesta, precum și în legislația aplicabilă;
w) schimb – modalitate de dobândire, în schimbul unui alt imobil sau a unui bun, ori în schimbul unui imobil/bun împreună cu o sumă de bani (sultă), a dreptului de proprietate asupra imobilului afectat proiectului;
x) solicitant aprobat – persoana a cărui finanțare a fost aprobată și ale cărei date de identificare sunt cuprinse în lista solicitanților aprobați și de la care este dobândit imobilul afectat proiectului;
y) terț solicitant – persoana care îndeplinește criteriile de eligibilitate prevăzute în cuprinsul Ghidului pentru solicitantul de finanțare și care preia obligațiile asumate de către solicitantul aprobat în cadrul Programului, urmare dobândirii imobilului afectat proiectului printr-una dintre modalitățile menționate în cuprinsul prezentelor Instrucțiuni.
(2) În cuprinsul prezentelor Instrucțiuni sunt utilizate următoarele acronime:
a) AFM – Administrația Fondului pentru Mediu;
b) OCPI – Oficiul de Cadastru și Publicitate Imobiliară;
c) BCPI – Biroul de Cadastru și Publicitate Imobiliară.

4. INTERPRETAREA UNOR TERMENI ȘI SINTAGME
(1) În cuprinsul prezentelor Instrucțiuni:
a) este utilizată sintagma “terț solicitant” care include semnificațiile sintagmelor “succesor în drepturi” și ”terț dobânditor” prevăzute în conținutul Ghidului;
b) sintagma “solicitant aprobat” este utilizată în acord cu prevederile art. 29 din Ghid, aceasta având același înțeles cu termenul de “beneficiar”;
c) prin termenul “persoană” se înțelege “persoană fizică”;
d) sintagma “cotă-parte” include și cota de 1/1 reprezentând întregul drept de proprietate asupra imobilului afectat proiectului;
e) sintagma “încheiat în formă autentică” este utilizată în cazul actului autentificat de un notar public;
f) prin termenul “instalator validat” se înțelege instalatorul definit la art. 7 alin. (1) lit. n) din Ghid, la care se află înscris solicitantul aprobat ale cărui obligații sunt preluate;
g) prin sintagma “date corespondente” se înțeleg date, informații sau detalii care coincid între ele în mod adecvat și complet, indicând o concordanță între cele două seturi de date, informații sau detalii;
h) prin sintagma “document original” se înțelege forma inițială și autentică a unui document, fie în format fizic sau electronic, care este emis ori creat de către o sursă autorizată și care este protejat împotriva modificărilor sau alterărilor ulterioare; sintagma include documentul semnat cu semnătură electronică calificată, precum și documentul emis în format electronic de către autoritatea competentă.
(2) Cu excepția unor prevederi contrare, în cuprinsul prezentelor Instrucțiuni termenii în forma de singular includ și forma lor de plural, și reciproc, atunci când acest lucru este permis de context.

5. CALCULUL TERMENELOR
(1) Termenele din cuprinsul prezentelor Instrucțiuni sunt constituite fie din ani, luni sau zile.
(2) În cazul termenului constituit din zile, dacă nu este menționat că acestea sunt lucrătoare, atunci sunt zile calendaristice.
(3) Când termenul este stabilit pe luni sau ani, acesta se împlinește în ziua corespunzătoare din ultima lună ori din ultimul an al termenului respectiv.
(4) Dacă ultima lună a unui termen nu are o zi corespunzătoare celei în care termenul a început să curgă, termenul se împlineşte în ultima zi a respectivei luni.
(5) Când termenul este stabilit pe zile, nu se iau în calcul prima și ultima zi a termenului.
(6) Dacă ultima zi a unui termen pe zile calendaristice reprezintă o zi nelucrătoare, acesta se prelungește până la sfârșitul  primei zile lucrătoare care urmează.
(7) În cazul termenului pe zile lucrătoare, nu se iau în calcul zilele nelucrătoare sau cele de sărbători legale.

6. ETAPELE PRELUĂRII OBLIGAȚIILOR
(1) Preluarea obligațiilor solicitantului aprobat cuprinde următoarele etape:
a) terțul solicitant transmite instalatorului validat declarația de preluare a obligațiilor, denumită în continuare “declarație” și al cărui formular constituie Anexa nr. 1 la prezentele Instrucțiuni;
b) instalatorul validat analizează declarația;
c) instalatorul validat aprobă sau respinge declarația;
d) în cazul aprobării declarației, AFM actualizează datele introduse în aplicația informatică cu ocazia înscrierii solicitantului aprobat, cu datele aferente terțului solicitant;
e) în cazul respingerii declarației și contestării acestei decizii de către terțul solicitant, AFM soluționează contestația;
f) în cazul acceptării contestației, AFM actualizează datele introduse în aplicația informatică cu ocazia înscrierii solicitantului aprobat, cu datele aferente terțului solicitant contestatar.
(2) În cadrul prezentului articol, termenul ”declarație” include și documentele care trebuie transmise și analizate împreună cu aceasta.
(3) Prin excepție de la prevederile alin. (1) lit. a), în titlurile punctelor din cuprinsul prezentelor Instrucțiuni este utilizată denumirea completă a declarației.

7. TRANSMITEREA DECLARAȚIEI DE PRELUARE A OBLIGAȚIILOR
(1) Terțul solicitant completează declarația și o transmite instalatorului validat împreună cu următoarele documente, inclusiv cele prevăzute la alin. (2):
a) actul de identitate, valabil la data transmiterii declarației, în copie;
b) extras de carte funciară, nu mai vechi de 60 de zile la data transmiterii declarației, din care să rezulte dreptul de proprietate al terțului solicitant asupra imobilului construcţie deservit de sistemul de panouri fotovoltaice pentru care a fost solicitată finanţarea; în cazul în care sistemul de panouri fotovoltaice care deserveşte construcţia se amplasează pe teren, se va prezenta, în plus faţă de extrasul de carte funciară aferent construcţiei, extras de carte funciară, nu mai vechi de 60 de zile la data transmiterii declarației, din care să rezulte că terțul solicitant este proprietar/deţine un drept de folosinţă asupra imobilului teren;
c) copia cărţii funciare colective, din care să rezulte maximum două unităţi individuale înscrise pe aceeaşi carte funciară și care adunate să fie egale cu 1 (un) întreg, în cazul imobilelor-construcţii, dintre care unele părţi sunt comune, iar restul sunt proprietăţi individuale, pentru care se întocmesc o carte funciară colectivă şi câte o carte funciară individual.
(2) În funcție de modalitatea prin care a dobândit imobilul afectat proiectului, terțul solicitant transmite instalatorului validat, următoarele documente:
a) cumpărare: copia contractului de vânzare (vânzare-cumpărare) încheiat în formă autentică;
b) donație: copia contractului de donație încheiat în formă autentică;
c) moștenire: copia certificatului de moștenitor, sau, după caz, copia hotărârii judecătorești emisă urmare dezbaterii moștenirii pe cale judiciară, rămasă definitivă;
d) moștenire: copia certificatului de deces al solicitantului aprobat, sau, după caz, copia hotărârii judecătorești declarative de moarte, rămasă definitivă;
e) partaj: copia contractului de partaj încheiat în formă autentică sau, după caz, copia hotărârii judecătorești emisă urmare dezbaterii partajului pe cale judiciară, rămasă definitivă;
f) schimb: copia contractului de schimb încheiat în formă autentică.

8. ANALIZA DECLARAȚIEI DE PRELUARE A OBLIGAȚIILOR
(1) Instalatorul validat efectuează analiza documentelor transmise de către terțul solicitant, verificându-se îndeplinirea cumulativă a următoarelor cerințe:
a) documentele sunt transmise în interiorul duratei de implementare sau monitorizare, după caz;
b) documentele sunt în termen de valabilitate, conforme, complete, lizibile, relevante și nu conțin informații eronate sau contradictorii;
c) din cuprinsul documentelor reiese modalitatea de dobândire a imobilului afectat proiectului care trebuie să corespundă uneia dintre situațiile menționate la pct. 2 alin. (1) lit. a) - e);
d) imobilul afectat proiectului a fost dobândit de la solicitantul aprobat ulterior publicării listei solicitanților aprobați;
e) datele de identificare ale imobilului afectat proiectului și datele de identificare ale imobilului dobândit de către terțul solicitant sunt corespondente;
f) îndeplinirea de către terțul solicitant a criteriilor de eligibilitate stabilite în cuprinsul Ghidului pentru solicitantul de finanțare;
g) îndeplinirea criteriilor de eligibilitate ale imobilului afectat proiectului, conform dispozițiilor Ghidului, urmare transferului dreptului de proprietate asupra acestuia;
h) din documentul doveditor al decesului solicitantului aprobat, rezultă că data decesului o reprezintă data publicării listei solicitanților aprobați sau o dată ulterioară publicării acesteia, în cazul modalității de dobândire prin moștenire prevăzută la pct. 2 alin. (1) lit. c);
i) terțului solicitant i-a fost transmis de către solicitantul aprobat dreptul de proprietate asupra întregii sale cote-părți din imobilul afectat proiectului, în cazul modalității de dobândire prin partaj prevăzută la pct. 2 alin. (1) lit. d).
(2) În cazul în care instalatorul validat are rezerve cu privire la autenticitatea sau integritatea datelor/informațiilor conținute într-unul ori mai multe dintre documentele prevăzute la pct. 7 alin. (1) și (2), în vederea confruntării și verificării corespunzătoare a acestora, poate solicita terțului solicitant prezentarea documentului sau documentelor în original.
(3) În cadrul procesului de analiză, instalatorul validat care constată date/informații/documente lipsă sau incomplete ori necesitatea unor clarificări, poate solicita terțului solicitant prezentarea datelor/informațiilor/documentelor relevante în contextul dat.

9. APROBAREA DECLARAȚIEI DE PRELUARE A OBLIGAȚIILOR
(1) Urmare efectuării analizei documentelor transmise de către terțul solicitant, instalatorul validat aprobă sau respinge declarația.
(2) În cazul aprobării declarației, instalatorul validat notifică AFM și terțului solicitant această decizie. Formularul notificării de aprobare constituie Anexa nr. 2 la prezentele Instrucțiuni.
(3) În situația respingerii declarației, instalatorul validat notifică AFM și terțului solicitant această decizie. Formularul notificării de respingere constituie Anexa nr. 3 la prezentele Instrucțiuni.
(4) Notificările de aprobare sau respingere transmise AFM de către instalatorul validat, vor fi însoțite de toate documentele prezentate spre analiză de terțul solicitant, în formatul necesar introducerii lor în aplicația informatică.

10. ACTUALIZAREA DATELOR ÎN APLICAȚIA INFORMATICĂ
(1) Urmare recepționării notificării de aprobare prevăzută la pct. 9 alin. (2) în condițiile descrise la pct. 9 alin. (4), AFM actualizează datele introduse în aplicația informatică cu ocazia înscrierii solicitantului aprobat, utilizând datele și documentele aferente terțului solicitant.
(2) În situația în care, actualizarea datelor nu se poate realiza din cauza indisponibilității aplicației informatice iar durata de implementare sau monitorizare expiră pe perioada de indisponibilitate, se aplică regula instituită la art. 28 alin. (3) din Ghid.
(3) Notificarea de aprobare transmisă în afara duratei de implementare sau monitorizare, după caz, nu este luată în considerare și nu face obiectul actualizării datelor în aplicația informatică.
(4) În cadrul procesului de actualizare a datelor în aplicația informatică, AFM poate solicita instalatorului validat date/informații/documente relevante în contextul dat.
(5) Actualizarea datelor se efectuează și urmare acceptării contestației.

11. PUBLICAREA RESPINGERII DECLARAȚIEI DE PRELUARE A OBLIGAȚIILOR
(1) AFM publică pe pagina sa de internet lista declarațiilor respinse, document supus actualizării periodice.
(2) Comitetul director al AFM aprobă notificarea de respingere transmisă de către instalatorul validat.
(3) Ulterior aprobării notificării de respingere conform alin. (2), datele de identificare aferente declarației sunt introduse în lista prevăzută la alin. (1) unde se va menționa și data introducerii.
(4) Modelul listei declarațiilor respinse constituie Anexa nr. 4 la prezentele Instrucțiuni.
(5) Notificarea de respingere transmisă în afara duratei de implementare sau monitorizare, după caz, nu este luată în considerare.
(6) În aplicarea alin. (5), notificarea de respingere nu va face obiectul aprobării de către Comitetul director al AFM, iar datele de identificare ale declarației nu vor fi introduse în lista prevăzută la alin. (1). 

12. CONTESTAREA RESPINGERII DECLARAȚIEI DE PRELUARE A OBLIGAȚIILOR
(1) Urmare introducerii datelor de identificare a declarației în lista declarațiilor respinse, terțul solicitant poate formula contestație.
(2) Contestația va fi semnată olograf sau cu semnătură digitală calificată și înaintată AFM în termen de cel mult 5 zile de la data introducerii datelor de identificare a declarației în lista prevăzută la pct. 11 alin. (1).
(3) Contestația va fi însoțită de notificarea de respingere, dovada datei de transmitere a acesteia, precum și de copiile documentelor transmise instalatorului validat spre analiză.
(4) Sub sancțiunea respingerii ca inadmisibilă, contestația va cuprinde motivele de fapt și de drept pe care se întemeiează.
(5) Sancțiunea prevăzută la alin. (4) se aplică și în cazul contestației înaintată în baza unei notificări de respingere transmisă în afara duratei de implementare sau monitorizare, după caz.
(6) Pe durata soluționării contestației, AFM poate solicita instalatorului validat furnizarea de clarificări, puncte de vedere sau documente relevante în contextul dat.
(7) Rezultatul soluționării contestației va fi introdus în lista prevăzută la pct. 11 alin. (1)  unde se va menționa și data introducerii.
(8) Decizia de soluționare a contestației poate fi atacată la instanța de contencios administrativ competentă, potrivit prevederilor Legii contenciosului administrativ nr. 554/2004, cu modificările și completările ulterioare.

13. SUSPENDAREA DURATEI DE IMPLEMENTARE SAU MONITORIZARE
(1) Procesul de preluare a obligațiilor de către terțul solicitant, indiferent de etapa acestuia, nu implică în niciun fel suspendarea duratei de implementare sau a duratei de monitorizare, cu excepția situației prevăzute la pct. 12.
(2) Perioada de suspendare a duratei de implementare sau monitorizare, după caz, curge de la data înaintării contestației până la data publicării rezultatului soluționării acesteia în lista prevăzută la pct. 11 alin. (1).
(3) Durata de implementare sau monitorizare, după caz, se prelungește cu perioada de suspendare utilizată conform alin. (2).
(4) În situația în care durata de implementare sau monitorizare, după caz, a expirat în timpul scurs între data transmiterii notificării de respingere și data înaintării contestației, perioada respectivă se consideră de asemenea suspendare și se adaugă perioadei prevăzute la alin. (2). 

14. MODUL DE TRANSMITERE A DOCUMENTELOR
(1) Documentele, inclusiv datele/informațiile necesar a fi prezentate instalatorului validat sau AFM și menționate în cadrul prezentelor Instrucțiuni, pot fi transmise prin serviciul de poștă/curierat, serviciul de poștă electronică sau pot fi depuse la sediul/punctul de lucru al instalatorului validat, sau, în funcție de context, la sediul AFM.
(2) În cazul utilizării serviciului de poștă/curierat, se recomandă transmiterea documentelor cu scrisoare recomandată, cu conținut declarat și confirmare de primire.
(3) Documentele depuse la sediul/punctul de lucru al instalatorului validat, sau, în funcție de context, la sediul AFM, sunt supuse înregistrării.
(4) Constituie dovezi ale transmiterii documentului:
a) data expedierii menționată în confirmarea de primire, în cazul transmiterii prin intermediul serviciul poștal/curierat;
b) data generată de serviciul de poștă electronică la momentul transmiterii pe această cale;
c) data înregistrării în cazul documentului depus.
(5) Documentele necesar a fi încărcate în aplicația informatică se transmit  AFM de către instalatorul validat odată cu notificările de aprobare sau respingere a declarației, în formatul adecvat.

15. PĂSTRAREA DOCUMENTELOR
(1) Documentele transmise de către terțul solicitant instalatorului validat, se păstrează de către acesta din urmă cel puțin până la data încetării valabilității contractului de participare în vederea decontării încheiat în cadrul Programului.
(2) Documentul în original prezentat instalatorului validat, se returnează terțului solicitant după efectuarea operațiunii care a necesitat prezentarea acestuia.
(3) Păstrarea de către terțul solicitant a documentelor originale utilizate în cadrul procesului de preluare a obligațiilor, inclusiv documentele specifice etapei de contestare, se desfășoară cel puțin până la finalul duratei de monitorizare a proiectului.
(4) Constituie excepție de la prevederile alin. (3), situația în care, conform legislației în vigoare, titularul documentului are obligația preschimbării/actualizării periodice a acestuia. În acest caz, terțul solicitant păstrează o copie a documentului cel puțin până la finalul duratei de monitorizare.
(5) Păstrarea și arhivarea documentelor recepționate de AFM în cadrul procesului de preluare a obligațiilor, se realizează conform procedurilor interne.

16. RESPONSABILITĂȚI
(1) Terțul solicitant răspunde de:
a) transmiterea documentelor, inclusiv a datelor/informațiilor prevăzute în cuprinsul pct. 7 și 8, în interiorul duratei de implementare sau monitorizare, după caz, precum și de a face dovada acestui demers;
b) verificarea publicării datelor sale de identificare în cuprinsul listei prevăzută la pct. 11 alin. (1), în cazul respingerii declarației;
c) transmiterea contestației, inclusiv a documentelor și datelor/informațiilor prevăzute în cuprinsul pct. 12, în interiorul duratei de implementare sau monitorizare, după caz, ori transmiterea contestației în afara acestor durate sub condiția ca notificarea de respingere să fi fost transmisă în interiorul duratei de implementare sau monitorizare, după caz, precum și de a face dovada acestui demers;
d) verificarea rezultatului soluționării contestației în cuprinsul listei prevăzută la pct. 11 alin. (1).
(2) Terțul solicitant este unicul răspunzător în cazul transmiterii tardive a documentelor, inclusiv a datelor/informațiilor prevăzute în cuprinsul pct. 7, 8 și 12, în interiorul duratei de implementare sau monitorizare, după caz, în situația în care demersurile necesare finalizării preluării obligațiilor și/sau îndeplinirii acestora nu mai sunt posibile.
(3) Instalatorul validat nu are dreptul să refuze primirea declarației și a documentelor însoțitoare prezentate de către terțul solicitant în interiorul duratei de implementare sau monitorizare, după caz.
(4) Instalatorul validat răspunde de:
a) întregul proces de analiză, cu efectuarea acestuia în interiorul duratei de implementare sau monitorizare, după caz, inclusiv informarea terțului solicitant cu privire la condițiile, termenele și etapele preluării obligațiilor în cadrul Programului;
b) aprobarea sau respingerea declarației urmare analizei efectuate și transmiterea notificării aferente în interiorul duratei de implementare sau monitorizare, după caz;
c) verificarea rezultatului soluționării contestației în cuprinsul listei prevăzută la pct. 11 alin. (1), în cazul terțului solicitant contestatar;
d) verificarea actualizării aplicației informatice de către AFM cu datele terțului solicitant aprobat sau a terțului solicitant a cărui contestație a fost acceptată și informarea acestuia;
e) justificarea în scris, a oricărui refuz adresat terțului solicitant în cadrul procesului de preluare a obligațiilor.
(5) Instalatorul validat este unicul răspunzător în cazul întârzierii procesului de analiză și/sau transmiterii tardive a notificării de aprobare sau respingere, în interiorul duratei de implementare sau monitorizare, după caz, în situația în care demersurile necesare finalizării preluării obligațiilor și/sau îndeplinirii acestora nu mai sunt posibile, ori în cazul transmiterii notificării de aprobare sau respingere în afara duratelor anterior menționate.
(6) Excepție de la prevederile alin. (5) fac situațiile în care instalatorul validat dovedește că aspectele precizate în cadrul acestuia sunt cauzate de conduita terțului solicitant.
(7) AFM răspunde de:
a) efectuarea actualizării în aplicația informatică cu datele terțului solicitant, urmare aprobării declarației sau acceptării contestației, în interiorul duratei de implementare sau monitorizare, după caz;
b) publicarea listei declarațiilor respinse și actualizarea periodică a acesteia cu datele de identificare ale declarațiilor respinse, în condițiile descrise în cuprinsul pct. 11;
c) soluționarea contestației formulată de către terțul solicitant urmare respingerii declarației, în condițiile descrise în cuprinsul pct. 12; 
d) actualizarea periodică a listei declarațiilor respinse cu rezultatul soluționării contestațiilor;
e) calculul perioadei de suspendare utilizate în cazul contestării respingerii declarației, în condițiile prevăzute la pct. 13.
(8) În cadrul procesului de preluare a obligațiilor, destinatarul, oricare ar fi acesta, nu răspunde de pierderea, deteriorarea, distrugerea sau sustragerea datelor/informațiilor/documentelor transmise prin serviciul de poștă/curierat sau serviciul de poștă electronică, precum și de modificarea ori alterarea conținutului în timpul tranzitului, întârzierea termenelor de livrare sau nerecepționarea cauzată de erori în cuprinsul adresei de livrare ori expedierea către destinatarul greșit din cauza unei confuzii în ceea ce privește adresa de destinație.

17. RAPORTAREA PROCESULUI DE PRELUARE A OBLIGAȚIILOR
(1) Prevederile prezentului punct se aplică la nivelul AFM.
(2) Raportările privind stadiul preluării obligațiilor se efectuează la solicitarea personalului îndrituit, în conformitate cu regulamentele interne în vigoare.
(3) Orice abatere de la prevederile Ghidului  și/sau legislația în vigoare identificată cu ocazia derulării operațiunilor de preluare a obligațiilor, chiar dacă nu au legătură directă cu acestea, vor fi raportate personalului îndrituit, în conformitate cu regulamentele interne în vigoare.

18. DISPOZIȚII FINALE
(1) Prezentele Instrucțiuni se adresează personalului cu atribuții în implementarea și monitorizarea proiectelor/programelor din cadrul AFM, precum și instalatorilor validați.
(2) Prezentele Instrucțiuni se actualizează ori de câte ori intervin modificări sau completări asupra Ghidului cu efect asupra acestora, precum și în cazul apariției unor noutăți legislative cu impact asupra obiectului și aplicabilității lor.
(3) Direcția Generală Proiecte aplică prezentele Instrucțiuni.
(4) Anexele nr. 1 - 4 fac parte integrantă din prezentele Instrucțiuni.

        Director General
                                                     Aura-Anca-Roxana CRISTEA

Director General Adjunct
Mălin-Ionuț PAICU

Serviciul Implementare 7
Șef Serviciu
 Elena-Cristina LEHOVIDA

                       Întocmit:
                 Consilier juridic
                                                                                                       Valeriu CHIRIȚĂ

ANEXA Nr. 1 la INSTRUCȚIUNI

Către instalatorul validat: ………………………………………………………………………….

Declarație de preluare a obligațiilor
în sensul prevederilor art. 29 din Ghidul de finanțare aferent Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023, cu modificările și completările ulterioare

      Subsemnatul .................................................., dobânditor prin ............................* de la solicitantul aprobat ......................................., nr. cerere de finanțare ........................................**, al imobilului identificat prin nr. cadastral ..............................., înscris în Cartea funciară ....................................... și situat la adresa ......................................................, imobil afectat proiectului aflat etapa de ..............................***, declar pe propria răspundere, sub sancțiunile faptei de fals în declarației, următoarele:
a) domiciliez la adresa unde se va implementa/a fost implementat proiectul; 
b) sunt de acord ca reprezentanţii Administraţiei Fondului pentru Mediu (AFM) sau ai instituţiilor desemnate de autoritatea centrală pentru protecţia mediului sau ai altor instituţii cu atribuţii în verificarea şi controlul utilizării banului public să verifice utilizarea finanţării primite;
c) cheltuielile eligibile pentru care a fost aprobată finanţarea prin Programul privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională nu fac obiectul unui alt program de finanţare;
d) voi aduce la cunoştinţa potenţialilor terţi dobânditori persoane fizice ai imobilului pe care se implementează proiectul informaţiile cu privire la situaţia acestuia pe toată perioada de implementare şi monitorizare;
e) sunt de acord cu privire la prelucrarea de către AFM şi instalatorul validat a tuturor datelor şi informaţiilor furnizate, precum şi cu privire la transmiterea acestora, de către AFM, către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în Ghidul de finanţare sau în scopul elaborării de situaţii şi statistici;
f) mă angajez să permit accesul reprezentanţilor AFM, precum şi al altor organisme abilitate de lege, pentru inspectarea activităţilor realizate din finanţarea acordată, inclusiv în perioada de monitorizare;
g) mă angajez că voi asigura sumele necesare pentru realizarea proiectului;
h) mă angajez să permit accesul persoanelor autorizate în vederea colectării datelor înregistrate de sistemul de panouri fotovoltaice;
i) sistemul de panouri fotovoltaice pentru care a fost aprobată finanțarea va respecta toate criteriile tehnice de eligibilitate stabilite prin Ghidul de finanţare;
j) mă oblig să nu înstrăinez imobilul pe care se implementează proiectul în favoarea unei persoane juridice sau a unei entităţi care desfăşoară activităţi economice, cu excepţia cazului în care este afectat de o ipotecă imobiliară;	
k) imobilul pe care se implementează proiectul nu este afectat de sarcini în favoarea unei persoane juridice sau a unei entităţi care desfăşoară activităţi economice, cu excepţia cazului în care este afectat de o ipotecă imobiliară;
l) destinaţia construcţiei, aşa cum reiese din extrasul de carte funciară, este doar pentru locuinţă sau anexe care o deservesc;
m) proiectul nu a mai beneficiat de finanţare publică pentru acelaşi tip de activităţi realizate pentru deservirea aceluiaşi imobil-clădire şi nu beneficiază de fonduri publice din alte surse de finanţare; în acest sens, declar că eu sau coproprietarii/devălmaşii:
1. nu am/nu au beneficiat de finanţare în cadrul programului derulat în temeiul Ordinului viceprim-ministrului, ministrul mediului, nr. 1.287/2018 pentru aprobarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, cu modificările şi completările ulterioare, pentru un imobil înscris în aceeaşi carte funciară precum cel pentru care a fost aprobată finanţarea;
2. nu am/nu au încheiat contract de finanţare cu AFM aflat în vigoare, în baza unei cereri de finanţare aprobate anterior în cadrul Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul viceprim-ministrului, ministrul mediului, nr. 1.287/2018, cu modificările şi completările ulterioare, pentru un imobil înscris în aceeaşi carte funciară precum cel pentru care a fost aprobată finanţarea;
3. nu urmează să închei/să încheie cu AFM, în baza unei cereri de finanţare aprobate anterior în cadrul Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul viceprim-ministrului, ministrul mediului, nr. 1.287/2018, cu modificările şi completările ulterioare, contract de finanţare pentru un imobil înscris în aceeaşi carte funciară precum cel pentru care a fost aprobată finanțarea;
n) voi utiliza şi conserva bunurile achiziţionate prin program cu diligenţele unui bun proprietar;
o) voi menţine în funcţiune sistemul de panouri fotovoltaice achiziţionat prin program;
p) mă oblig să furnizez şi să transmit AFM orice informaţie sau documente relevante, solicitate în mod rezonabil de către aceasta, în termen de maximum 15 zile lucrătoare de la data primirii notificării;
q) mă oblig să nu afectez investiţia finanţată şi funcţionarea acesteia prin modificarea imobilului pe care se implementează proiectul;
r) voi păstra documentele încărcate la momentul înscrierii în aplicaţie, precum și documentele utilizate în procesul de preluare a obligațiilor solicitantului aprobat, până la finalul perioadei de monitorizare;
s) mă oblig să achit contribuţia proprie în cuantum de 2.000 lei;
t) mă oblig să informez vizual publicul privind instalarea sistemului de panouri fotovoltaice cu finanţare din Fondul pentru mediu, conform informaţiilor şi caracteristicilor aprobate prin dispoziţia preşedintelui şi publicate pe pagina de internet a AFM.

      Subsemnatul, declar că am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii şi îmi asum responsabilitatea datelor conţinute în toate celelalte documente depuse, garantând, de asemenea, că datele furnizate sunt actuale, reale, corecte şi complete.
      Am luat la cunoştinţă că neîndeplinirea tuturor criteriilor de eligibilitate, precum și nerespectarea duratei de implementare/monitorizare sau neîndeplinirea condiţiilor de mai sus ori prezentarea eronată sau falsă a acestor condiţii va duce automat la refuzul instalatorului validat de a mă considera eligibil, prin respingerea prezentei declarații, sau, ulterior, la returnarea integrală a sumelor acordate în cadrul programului.
      De asemenea, am luat la cunoștință despre modul de desfășurare al procesului de preluare a obligațiilor în sensul art. 29 din Ghidul de finanțare, precum și despre condițiile și termenele ce trebuie îndeplinite/respectate și declar că sunt de acord cu acestea.
	
      Prelucrarea datelor cu caracter personal

      Administraţia Fondului pentru Mediu, cu sediul în municipiul București, Splaiul Independenţei nr. 294, corp A, sector 6, telefon 021.317.02.87, colectează şi prelucrează date cu caracter personal în conformitate cu prevederile Regulamentului (UE) nr. 679/2016 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/43/CE (Regulamentul general privind protecţia datelor).
      Prin acest document, Administraţia Fondului pentru Mediu informează persoanele vizate ale căror date sunt colectate, cu privire la modul în care sunt utilizate aceste date şi despre drepturile care li se cuvin.
a) Date de contact
Administraţia Fondului pentru Mediu
Adresa: Splaiul Independenţei nr. 294, corp A, sector 6, Bucureşti
Număr de telefon: 021.317.02.87
b) Date de contact ale responsabilului cu protecţia datelor
E-mail: dpo@afm.ro
Adresa: Splaiul Independenţei nr. 294, corp A, sector 6, Bucureşti
Număr de telefon: (021)319.48.49, (021)319.48.50, fax: (021)317.02.89
c) Scopurile prelucrării datelor cu caracter personal
Administraţia Fondului pentru Mediu colectează date cu caracter personal, pe care le poate prelucra în scopuri precum implementarea tehnică, implementarea financiară (plata) şi monitorizare. Astfel, prelucrarea datelor personale se realizează, fără a fi limitativ, pentru următoarele:
– verificarea cererilor de finanţare;
– selectarea proiectelor finanţate;
– stabilirea obligaţiilor contractuale;
– autorizarea plăţii către beneficiari;
– efectuarea plăţii către beneficiari;
– înregistrarea angajamentelor de plată şi a plăţilor;
– managementul informatic al plăţilor realizate către beneficiarii proiectelor.
Temeiul prelucrării este constituit din contractul de finanţare/cererea de finanțare aprobată şi prevederile legale aplicabile. Astfel, pentru a facilita desfăşurarea activităţilor aflate în legătură cu contractul de finanţare/cererea de finanțare aprobată şi în vederea îndeplinirii obligaţiilor legale, comunicăm aceste date către autorităţi publice, terţi sau împuterniciţi.
d) Destinatari ai datelor cu caracter personal
În fluxul de procesare şi stocare, datele cu caracter personal ar putea fi transferate, după caz, următoarelor categorii de destinatari:
– furnizori, prestatori, terţi sau împuterniciţi implicaţi în mod direct sau indirect în procesele aferente scopurilor mai sus menţionate (furnizori de servicii IT, furnizori de servicii de consultanţă etc.);
– operatori, titulari de drepturi, autorităţi publice abilitate de lege sau cu care Administraţia Fondului pentru Mediu a încheiat protocoale de colaborare în scopul îndeplinirii atribuţiilor specifice conferite de legislaţia europeană şi naţională.
e) Perioada stocării datelor
Toate datele cu caracter personal colectate vor fi stocate numai atât timp cât este necesar, luând în considerare durata contractuală a instalatorului validat prin care s-a realizat înscrierea în program până la îndeplinirea obligaţiilor contractuale, respectiv a scopului, şi (plus) termenele de arhivare prevăzute de dispoziţiile legale în materie şi/sau atât cât este necesar pentru a ne exercita drepturile legitime (şi drepturile legitime ale altor persoane).
f) Drepturile persoanei vizate
Persoanele vizate ale căror date cu caracter personal sunt colectate de către Administraţia Fondului pentru Mediu au următoarele drepturi, conform legislaţiei în domeniu:
– dreptul de acces;
– dreptul la rectificarea datelor;
– dreptul la ştergerea datelor („dreptul de a fi uitat“);
– dreptul la restricţionarea prelucrării;
– dreptul la portabilitatea datelor;
– dreptul la opoziţie;
– drepturi cu privire la procesul decizional individual automatizat, inclusiv crearea de profiluri;
– dreptul la retragerea consimţământului în cazul prelucrării în scop de informare sau  
  promovare;
– dreptul de a depune o plângere în faţa unei autorităţi de supraveghere a prelucrării datelor 
  cu caracter personal;
– dreptul la o cale de atac judiciară;
– dreptul de a fi notificat de către operator.

      Prin prezenta, declar că am fost informat cu privire la prelucrarea datelor cu caracter personal de către Administraţia Fondului pentru Mediu, precum şi de către instalatorul validat care va implementa/a implementat proiectul.

               Data: ........................

               Semnătura: …………………….

*    Se precizează modalitatea de dobândire, după caz: cumpărare, donație, moștenire, partaj, schimb.
**   Se precizează numărul cererii de finanțare înscris în lista solicitanților aprobați.
***  Se precizează etapa proiectului, după caz: implementare sau monitorizare

ANEXA Nr. 2 la INSTRUCȚIUNI

Programul privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023, cu modificările și completările ulterioare

		
Instalator validat:	__________________________________________	
Cod de identificare fiscală:	__________________________________________	
Contract de participare:	__________________________________________	

			
Către:	__________________________________________		
			
În atenția:	Administrației Fondului pentru Mediu 		
			
Referitor la:	Declarația preluare obligații transmisă în data de:	___________________________	
	•	 Cerere de finanțare:	___________________________	
	•	 Etapa proiectului:	___________________________	

NOTIFICARE APROBARE

      Prin prezenta, vă notificăm APROBAREA declarației de preluare a obligațiilor, urmare încheierii procesului de analiză.
      Prezenta notificare este emisă și transmisă solicitantului și Administrației Fondului pentru Mediu în etapa proiectului precizată în referință, a cărei durată este în vigoare la data transmiterii.
      Exemplarul notificării destinată Administrației Fondului pentru Mediu are anexate în formatul necesar introducerii acestora în aplicația informatică dedicată Programului, toate documentele primite de la solicitant spre analiză.

Data: ........................
Semnătura: .................

ANEXA Nr. 3 la INSTRUCȚIUNI

Programul privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023, cu modificările și completările ulterioare

		
Instalator validat:	__________________________________________	
Cod de identificare fiscală:	__________________________________________	
Contract de participare:	__________________________________________	

			
Către:	__________________________________________		
			
În atenția:	Administrației Fondului pentru Mediu 		
			
Referitor la:	Declarația preluare obligații transmisă în data de:	___________________________	
	•	 Cerere de finanțare:	___________________________	
	•	 Etapa proiectului:	___________________________	

NOTIFICARE RESPINGERE

      Prin prezenta, vă notificăm RESPINGEREA declarației de preluare a obligațiilor, urmare încheierii procesului de analiză.
      Motivele de fapt și de drept care stau la baza respingerii declarației de preluare  a obligațiilor fac obiectul Anexei la prezenta, care face parte integrantă din notificare.
      Prezenta notificare este emisă și transmisă solicitantului și Administrației Fondului pentru Mediu în etapa proiectului precizată în referință, a cărei durată este în vigoare la data transmiterii.
      Solicitantul poate formula contestație, care se înaintează Administrației Fondului pentru Mediu în termen de 5 zile de la data inserării numărului cererii de finanțare aferent declarației în lista declarațiilor respinse publicată pe pagina de internet a instituției. 
      Exemplarul notificării destinată Administrației Fondului pentru Mediu are anexate în formatul necesar introducerii acestora în aplicația informatică dedicată Programului, în situația acceptării contestației, toate documentele primite de la solicitant spre analiză.

Data: ........................
Semnătura: .................

ANEXA la Notificarea de respingere

Motivele de fapt și de drept care stau la baza respingerii declarației de preluare a obligațiilor:	

ANEXA Nr. 4 la INSTRUCȚIUNI

ADMINISTRAȚIA FONDULUI PENTRU MEDIU
Programul privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională

Lista declarațiilor de preluare a obligațiilor respinse

Nr. crt.	Nr. înregistrare                                         cerere de finanțare	Data publicării deciziei de respingere	Contestare respingere	
			Rezultat	Data publicării rezultatului